Karsten Lauritzen (V), 2010-11-04:
Lovforslaget, vi i dag behandler i Folketingssalen, handler jo, som titlen anfører, om ændringer i toldloven med henblik på ændring af kontrol med likvide midler, kontrolanlæg ved landfaste forbindelser til udlandet og hjemmel til anvendelse af kropsscannere.
Lovforslaget er vigtigt, fordi det går ind og styrker muligheden for bl.a. at bekæmpe den grænseoverskridende kriminalitet, som desværre er voksende.
Baggrunden for lovforslaget er, at der foregår en betydelig hvidvaskning af penge og andre likvide midler, og der har derfor inden for de sidste 10 år også været en omfattende indsats på området for at forhindre hvidvaskning af penge.
Med det nye lovforslag får man forbedret SKATs muligheder for at bekæmpe den form for kriminalitet, for lovforslaget er nemlig med til at sikre nye og mere effektive redskaber i SKATs arbejde i forbindelse med den grænseoverskridende kriminalitet, og det kan vi i Venstre kun bakke op om.
Jeg vil lige fremhæve tre af lovforslagets enkelte dele.
Den første omfatter kontrol af likvide midler.
I dag er det sådan, at der ved indrejse til eller udrejse af det danske toldområde er en maksimumgrænse på 10.000 euro.
Det er de likvide midler, man må medtage.
Hvis man medtager mere, skal man indberette det.
Hvis man laver en uledsaget forsendelse, dvs. sender pengene med kurer,
er der ingen grænse.
De to ting kommer nu til at hænge sammen.
Derudover øger man SKATs muligheder for at tilbageholde midler, hvis det befrygtes – hvis nogen er i tvivl, betyder befrygte at være bange for – at midlerne stammer fra eller vil blive brugt til overtrædelse af straffeloven.
Med lovforslaget udvider man som sagt SKATs muligheder for at undersøge angivelsen af likvide midler, og derfor foreslås det i lovforslaget, at likvide midler kan tilbageholdes administrativt i op til 72 timer med henblik på nærmere undersøgelse af, om pengene kan sættes i forbindelse med kriminalitet.
Ved lovforslaget om ændring af toldloven udvides ikke kun tidsrummet for tilbageholdelsen, men også selve betingelserne.
Tidligere gjaldt det kun dele af lovgivningen, men nu bliver det generelt, altså at man, hvis man frygter, at pengene kan sættes i forbindelse med kriminalitet eller andet, kan lave den her administrative tilbageholdelse i 72 timer.
Grænseoverskridende kriminalitet er et stort problem, og hvis vi skal komme problemet til livs, må vi først og fremmest samarbejde på tværs af grænserne, og her hjælper EU's direktiv, så de danske toldmyndigheder f.eks. kan samarbejde med de tyske og svenske om kontrol af overførsel af likvide midler.
Men Venstre har vi den holdning, at vi selvfølgelig skal gøre alt, hvad vi kan.
Anden del af lovforslaget omhandler etablering af kontrolanlæg ved landfaste forbindelser.
Det foreslås at indføre hjemmel til, at SKAT uden udgift for disse kan kræve, at der stilles egnede indretninger til rådighed ved landfaste forbindelser mellem Danmark og udlandet med henblik på fysisk undersøgelse af transportmidler, varer, personer m.v.
Årsagen hertil er, at der i gældende ret ikke er sidestillede regler for landfaste forbindelser og regler for havne og lufthavne, og det må antages – det gør vi i hvert fald i Venstre – at behovet for kontrol er det samme, uanset hvilket befordringsmiddel der anvendes, og derfor bakker vi også op om de ændringer.
Sidst, men ikke mindst, indeholder lovforslaget hjemmel til at anvende kropsscannere i forbindelse med personeftersyn.
Efter gældende ret kan eftersyn, der ikke begrænses til ydre påklædning, kun foretages, hvis der eksisterer rimelig grund til at antage, at vedkommende ulovligt medfører varer skjult på sin person.
Men i dag er det muligt med nye og mere effektive metoder at gøre det lettere, og hvorfor skulle vi så ikke gøre det?
Det er nu teknisk muligt at foretage scanninger af personer i stedet for at kropsvisitere.
Først og fremmest vil en scanning anses for at udgøre et mindre indgreb end en kropsvisitering, da scanning hverken indebærer berøring eller nødvendigheden af at afklæde sig, og derved er en kropsscanning jo mindre tidskrævende.
Med forslaget om anvendelse af kropsscannere giver vi hjemmel til, at SKAT kan anvende nye og bedre teknologiske hjælpemidler, men vi sikrer også muligheden for et hurtigere og mere effektivt tilsyn af de personer, det handler om.
Jeg vil gerne pointere, at vi i Venstres folketingsgruppe er glade for, at der med lovforslaget om den her hjemmel til kropsscannere vil være mulighed for, at folk også kan sige nej og gå tilbage til den oprindelige form, hvor det altså er fysisk, det foregår.
Det er også sådan, at det som sagt kun er en hjemmel; der er ikke indkøbt nogen kropsscannere, og der er ikke nogen planer om at tage dem i brug, men nu står det altså klart og tydeligt i lovgivningen.
Selvfølgelig skal vi sikre os, at de data, der kommer, bliver behandlet forsvarligt, og at der er helt klare regler for, hvem der må få lov til at bruge dem, så der er retssikkerhed der.
Det har jeg tillid til at vi vil sikre, ellers kan vi jo se nærmere på det i udvalgsbehandlingen.
Men jeg skal sige, at det er en række yderst fornuftige ændringer af toldloven, som Venstres folketingsgruppe kan bakke op om, og vi håber, der er bred opbakning til i Folketinget.